Συνυπέγραψαν το συνυποσχετικό UEFA, FIFA και Κυβέρνηση στη συνάντηση στο Μαξίμου που κράτησε 35 λεπτά.

Ο βασικός άξονας συζήτησης ανάμεσα στον Κυριάκο Μητσοτάκη και τους εκπροσώπους FIFA και UEFA βασίστηκε στη διαφθορά, στη διαιτησία και τη βία.

Όμως δεν ήταν μόνο αυτά τα θέματα που συζητήθηκαν για την επανεκκίνηση του ελληνικού ποδοσφαίρου. Οι τρεις πλευρές μίλησαν για το VAR (στο οποίο πρέπει να υπάρξουν βελτιώσεις), για την εκλογή νέου προέδρου στην ΕΠΟ αλλά και για την επαγγελματική διαιτησία.

Στόχος είναι να τελειώσει το φετινό πρωτάθλημα και να μπουν οι βάσεις για ένα πολύ καλύτερο επόμενο πρωτάθλημα.

«Πήραμε την πολιτική απόφαση να καθαρίσουμε το ποδόσφαιρο. Ζητάμε τη βοήθειά σας γι' αυτό το σκοπό. Θέλουμε να πετύχουμε εκεί που οι άλλοι απέτυχαν», δήλωσε ο Πρωθυπουργός.

Και συνέχισε: «Το ποδόσφαιρο είναι ένα από τα πιο αγαπητά σπορ στην Ελλάδα και το προϊόν αυτή τη στιγμή δεν είναι αυτό που θέλουμε. Είμαι ενθουσιασμένος που υπογράψαμε αυτή τη συμφωνία, η οποία δείχνει την πρόθεσή μας να βελτιώσουμε το ελληνικό ποδόσφαιρο».

Από την πλευρά του, ο πρόεδρος της UEFA, Αλεξάντρ Τσεφερίν επεσήμανε: «Πιστεύω ότι το ποδόσφαιρο θα βρει τη λύση από μόνο του. Χωρίς βοήθεια. Αυτή η συμφωνία δε σημαίνει την παρέμβαση της κυβέρνησης, αλλά τη θέλησή της για να βοηθήσει.

Έτσι ώστε η Ελλάδα να γίνει ξανά τοπ χώρα, όπως ήταν το 2004».

Ο θρίαμβος της Πορτογαλίας έφερε την παρέμβαση του πρωθυπουργού: «Ήταν, αλλά δεν την εκμεταλλευτήκαμε. Έχουμε πλήρη εμπιστοσύνη στο ποδόσφαιρο για την αυτοϊασή του, αλλά με κατεύθυνση και καθοδήγηση. Πιστεύω πως η συμφωνία θα γίνει αποδεκτή. Εφόσον θέλουμε το ποδόσφαιρο να αυτοϊαθεί. Ήδη τον τελευταίο μήνα έχουμε δει πρόοδο στη συμπεριφορά όλων».